b'\n_START_ARTICLE_\nLohja (yritys)\n_START_PARAGRAPH_\nOy Lohja Ab (aikaisemmin Lohjan Kalkkitehdas Oy) oli suomalainen monialayhti\xc3\xb6, joka sulautettiin vuonna 1990 silloisen W\xc3\xa4rtsil\xc3\xa4 Oy:n kanssa Metra Oy:ksi.\n_START_SECTION_\nHistoria\n_START_PARAGRAPH_\nLohjan Kalkkitehdas sai alkunsa merikapteeni Karl Forsstr\xc3\xb6min vuonna 1897 Lohjan Virkkalaan perustamasta kalkkiuunista. Ensimm\xc3\xa4isen maailmansodan j\xc3\xa4lkeen yhti\xc3\xb6 aloitti Virkkalassa my\xc3\xb6s sementin valmistuksen._NEWLINE_Yhti\xc3\xb6st\xc3\xa4 muodostettiin osakeyhti\xc3\xb6 vuonna 1914 ja se listattiin Helsingin p\xc3\xb6rssiin vuonna 1927. Yhti\xc3\xb6n ensimm\xc3\xa4inen toimitusjohtaja oli kalkkitehdasta alusta alkaen johtanut Petter Forsstr\xc3\xb6m, joka oli Karl Forsstr\xc3\xb6min poika. H\xc3\xa4nen toimitusjohtajakautensa jatkui vuoteen 1962 saakka._NEWLINE_Kalkin ja sementin rinnalle valmistusohjelmaan tulivat my\xc3\xb6hemmin kalkkihiekkatiilet, Siporex-kevytbetoni, kiviainekset, valmisbetoni ja betonituotteet. Kalkkilouhoksia ja -kaivoksia yhti\xc3\xb6ll\xc3\xa4 oli Lohjan Ojamolla ja Tytyriss\xc3\xa4 sek\xc3\xa4 Sipoossa. Nykyisin Helsinkiin kuuluvan Vuosaaren alueella yhti\xc3\xb6ll\xc3\xa4 oli kaivos, josta louhittiin marmoria. Vuosaaressa toimi my\xc3\xb6s kalkkihiekkatiili\xc3\xa4 ja Siporex-kevytbetonia valmistava tehdas Saseka. Vuonna 1978 Siporexin tuotanto keskitettiin Ikaalisiin vuonna 1972 perustetulle tehtaalle. Vuonna 1968 yhti\xc3\xb6 laajeni muoviteollisuuteen ostamalla Uniplast- ja Finnacryl-nimiset yritykset._NEWLINE_Vuonna 1975 yhti\xc3\xb6n nimeksi tuli Oy Lohja Ab. Samana vuonna alkoi Solifer Caravan -matkailuvaunujen tuotanto Helsingin Vuosaaressa Bensowilta ostetulla tuotantolinjalla._NEWLINE_Yhti\xc3\xb6n toimitusjohtajana vuodesta 1973 l\xc3\xa4htien toiminut Risto K. Alanko kuoli Rissalan lentoturmassa 1978. Vuonna 1979 toimitusjohtajaksi nimettiin Georg Ehrnrooth, ja samana vuonna Oy Lohja Ab osti turkulaisen televisioita valmistavan Asa Radion sek\xc3\xa4 osake-enemmist\xc3\xb6n teuvalaisesta asuntovaunuja valmistavasta Oy Kafi Ab:st\xc3\xa4._NEWLINE_Vuonna 1977 Oy Lohja Ab osti Instrumentariumilta elektroluminenssin\xc3\xa4ytt\xc3\xb6jen kehitykseen liittyneen projektin. Vuonna 1984 projektia tukemaan perustettiin Lohja Mikroelektroniikka. My\xc3\xb6hemmin elektroluminenssin\xc3\xa4ytt\xc3\xb6jen tuotanto myytiin Planar Systemsille, ja Lohja Mikroelektroniikasta tuli Elcoteq. Suomalainen nanoteknologiayritys Beneq Oy osti vuonna 2007 Planarin elektroluminenssin\xc3\xa4ytt\xc3\xb6jen valmistuksessa k\xc3\xa4ytett\xc3\xa4v\xc3\xa4n laite- ja prosessikehitysliiketoiminnan.\n_START_SECTION_\nFuusion j\xc3\xa4lkeinen aika\n_START_PARAGRAPH_\nMetra luopui v\xc3\xa4hitellen kaikista Lohjalta siirtyneist\xc3\xa4 toimialoista. Rakennusmateriaalit siirtyiv\xc3\xa4t Partekin omistukseen, Finlux myytiin Nokialle, Uniplast Keraplastille, asuntovaunujen valmistus siirtyi CapManin rahastojen omistukseen, mikroelektroniikasta tuli Elcoteq Oyj (my\xc3\xb6hemmin Elcoteq SE) ja elektroluminenssin\xc3\xa4ytt\xc3\xb6jen valmistus myytiin yhdysvaltalaiselle Planar Systems Incille._NEWLINE_Entisen Oy Lohja Ab:n kaivostoimintaa Tytyriss\xc3\xa4 ja Sipoossa jatkaa nyky\xc3\xa4\xc3\xa4n Nordkalk Oyj ja betoniteollisuutta Rudus-konserniin kuuluva Rudus Betonituote Oy (entinen Abetoni Oy). Rudus-konserni on niin ik\xc3\xa4\xc3\xa4n entinen Lohja-konsernin yksikk\xc3\xb6. Se tunnettiinkin vuoden 2007 loppuun saakka nimell\xc3\xa4 Lohja Rudus.'